CELEX: 32014R0388
Language: sk
Date: 2014-04-10 00:00:00
Title: Vykonávacie nariadenie Komisie (EÚ) č. 388/2014 z 10. dubna 2014, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

16.4.2014   
            
            
               SK
            
            
               Úradný vestník Európskej únie
            
            
               L 113/17
            
         VYKONÁVACIE NARIADENIE KOMISIE (EÚ) č. 388/2014
   z 10. dubna 2014,
   ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               Nariadením (EHS) č. 2658/87 sa stanovila nomenklatúra tovaru, ďalej označovaná ako „kombinovaná nomenklatúra“, ktorá je uvedená v prílohe I k uvedenému nariadeniu.
            
         
               (2)
            
            
               Zatriedenie mrazeného a soleného filé z tresky (Gadus morhua, Gadus ogac, Gadus macrocephalus) do podpoložiek 0304 71 10 a 0304 71 90 (mrazené filé) alebo do podpoložiek 0305 32 11 a 0305 32 19 (solené filé) závisí do veľkej miery od obsahu soli vo výrobku.
            
         
               (3)
            
            
               Solená treska, bežne známa ako „solená treska“ alebo „clipfish“, je tradičný výrobok s celkovým hmotnostným obsahom soli 12 % alebo viac, ktorý je vhodný na ľudskú spotrebu bez ďalšieho priemyselného spracovania. V takom prípade má soľ preniknúť do rybieho mäsa, a tak zabezpečiť, aby malo dlhú trvanlivosť.
            
         
               (4)
            
            
               Filé z tresky, ktoré bolo len mierne solené (obvykle s celkovým hmotnostným obsahom soli približne 2 %, ale v každom prípade menej ako 12 %), sa vyznačuje odlišnými objektívnymi vlastnosťami, pretože jeho momentálna a dlhodobá konzervácia závisí najmä od ďalšieho externého postupu, ako je napr. mrazenie.
            
         
               (5)
            
            
               V záujme zaistenia konzistentného uplatňovania kombinovanej nomenklatúry by preto zatriedenie mrazeného a soleného filé z tresky do podpoložiek 0304 71 10 a 0304 71 90 alebo podpoložiek 0305 32 11 a 0305 32 19 malo závisieť od postupu, ktorý zabezpečí vlastnú konzerváciu výrobku. Je to v súlade s judikatúrou Súdneho dvora, v ktorej boli použité tie isté kritériá na zatriedenie mierne sušeného a mierne údeného mäsa (2).
            
         
               (6)
            
            
               Treska, ktorá bola iba mierne solená, by preto mala byť zatriedená do podpoložiek 0304 71 10 a 0304 71 90, keďže je potrebné ju zmraziť, aby sa predišlo znehodnoteniu výrobku. Naopak, ak konzerváciu výrobku zabezpečuje práve soľ, filé z tresky by sa malo zatriediť do podpoložiek 0305 32 11 a 0305 32 19.
            
         
               (7)
            
            
               Aby sa zabezpečil jednotný výklad kombinovanej nomenklatúry v celej Únii, mala by sa do kapitoly 3 druhej časti kombinovanej nomenklatúry vložiť doplňujúca poznámka.
            
         
               (8)
            
            
               Príloha I k nariadeniu (EHS) č. 2658/87 by sa preto mala zodpovedajúcim spôsobom zmeniť.
            
         
               (9)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V kapitole 3 druhej časti kombinovanej nomenklatúry uvedenej v prílohe I k nariadeniu (EHS) č. 2658/87 sa vkladá táto doplňujúca poznámka 1:
   
      
                  „1.
               
               
                  Na účely podpoložiek 0305 32 11 a 0305 32 19 sa filé z tresky (Gadus morhua, Gadus ogac, Gadus macrocephalus) s celkovým obsahom soli v hmotnosti 12 % alebo viac, ktoré je vhodné na ľudskú spotrebu bez ďalšieho priemyselného spracovania, považuje za solené ryby.
                  Avšak mrazené filé z tresky s celkovým obsahom soli v hmotnosti menej ako 12 % sa má zatriediť do podpoložiek 0304 71 10 a 0304 71 90, ak momentálna a dlhodobá konzervácia závisí najmä od zmrazenia.“
               
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. apríla 2014
      
         
            Za Komisiu
         
         
            v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Rozsudok z 31. mája 1979 vo veci 183/78, Galster/Hauptzollamt Hamburg-Jonas (Zb. 1979, s. 2003).